Twee vas ná metrobeampte se skietdood by vulstasie‘n Foto van die toneel Dinsdagaand. Foto: Verskaf Twee mans is in hegtenis geneem in verband met die moord op ŉ beampte verbonde aan die Ekurhuleni-metropolisie (EMPD) Dinsdagaand in ŉ rooftog by ŉ vulstasie aan die Oos-Rand. Kapt. Thivhulawi Tshilate, polisiewoordvoerder, het Donderdag gesê die verdagtes, onderskeidelik 30 en 35 jaar oud, is Woensdag omstreeks 15:50 in die Kwa-Thema-nedersetting buite Springs in hegtenis geneem. “Misdaadintelligensiegedrewe operasies deur verskeie rolspelers het tot die sukses gelei. Die polisie het tydens die inhegtenisnemings beslag gelê op ongelisensieerde vuurwapens, ammunisie, springstof en gesteelde goedere. Van die vuurwapens waarop beslag gelê is, sluit in ŉ AK47, ŉ 9 mm-pistool en ander ammunisie,” het Tshilate gesê. Tshilate het gesê die verdagtes word verbind met die rooftog Dinsdag om 22:49 by ŉ vulstasie in Selcourt in Springs. Maroela Media het vroeër berig agt verdagtes het in ŉ blou Toyota Corolla, waarvan die registrasienommer onbekend is, en ŉ grys Audi A4, met die registrasienommer FPV 579 MP, by die vulstasie brandstof ingegooi. “Terwyl een van die petroljoggies by die kassier besig was, het die verdagtes vuurwapens op hom gerig en al vier werkers, sowel as ŉ klant met ŉ kind, in ŉ kombuis ingedwing en hulle daar aangehou.” Die verdagtes het daarna ŉ kluis in die winkel opgeblaas en ŉ onbekende bedrag geld asook sigarette gevat. “Terwyl die rooftog aan die gang was, het twee metropolisiebeamptes onverhoeds by die vulstasie opgedaag. Die verdagtes het op die metropolisiebeamptes losgebrand.” Die bestuurder van die EMPD-voertuig, ŉ 50-jarige man, is verskeie kere geskiet en is op die toneel dood. Sy dienspistool is ook gesteel. Sy vrouekollega is ongedeerd. Die polisie het vasgestel dat die aanvallers AK47’s en R5-gewere tydens die rooftog gebruik het. Die verdagtes moet binnekort in die Springs-landdroshof verskyn op aanklagte van sakeroof, moord, die besit van ongelisensieerde vuurwapens en ammunisie, die besit van gesteelde eiendom en die besit van springstof. Die soektog na die res van die verdagtes duur voort.